Kyk: Hamilton wen omstrede Silverstone-wedren | Maroela Media
Lewis Hamilton het eerste oor die wenstreep by die Britse Grand Prix gejaag. Foto: Lars Baron/AFP.
Lewis Hamilton het vandag met die louere op die Silverstone-renbaan weggejaag om toe te sien dat Max Verstappen nou net 'n voorsprong van agt punte op die kampioenskap-punteleer geniet.
Maar die wedren is in omstredenheid gehul ná Hamilton se Mercedes in die eerste ronde teen Verstappen se regter-agterband gebots het.
Die jong Nederlander se motor het getol en hy het teen amper 290 km/h teen 'n versperring gebots. Red Bull het later in 'n kort verklaring gesê dat hy na 'n hospitaal vir toetse geneem is.
Daarteenoor het Hamilton lig van die hele storie weggekom – hy is met tien sekondes beboet omdat hy die ongeluk veroorsaak het. Sommige kenners meen dat hy eintlik vir 'n wedren geskors moet word.
Met Verstappen uit die prentjie kon Hamilton die krane oopdraai – 'n agterstand van tien sekondes is nie veel wanneer jy agter die stuur van 'n blitsige Mercedes is nie.
Sy Mercedes-spanmaat, Valtteri Bottas, het eers vir hom plek gemaak en daarna het hy Ferrari se Charles Leclerc ingejaag.
Toegegee, Hamilton het sy bestuursvernuf uitstekend ten toon gestel, maar sy oorwinning sal 'n wrang smaak in die mond van Red Bull-ondersteuners laat.
"Dit was 'n desperate ding van Lewis om te doen en in my oë was dit vuilspel," het Christian Horner, Red Bull-spanbaas, gesê.
Dinge begin nou warm raak en Verstappen-hulle sal oorgehaal wees om die bordjies in Hongarye te verhang.
Max Verstappen 185 punte
Lewis Hamilton 177 punte
Carlos Sainz 68 punte
Red Bull 289 punte
Mercedes 285 punte
Ferrari 148 punte
AlphaTauri Honda 49 punte
Die hele wedren was 'n sirkus. LH moes na sy roekelose en gevaarlike optrede in rondte een gediskwalifiseer word. Of ten minste 'n swaarder straf as die 10 s wat hy gekry het. Die wedren bestuur het seker nie daarvoor kans gesien voor die engelse wat nog suur is oor die euro beker sokker en die rassistiese uitval daar nie. Asook natuurlik die hele blm beweging en die slagoffer mentaliteit wat reuse uitval in die pers sou veroorsaak het. Wonder hoe sou die situasie gewees het as 'n ander deelbemer vir LH so van die baan afgedruk het ?
Hamilton het opsetlik Verstappen se lewe in gevaar gestel en moes sommer vir die res van die seisoen gediskwalifiseer te word.
Ek sit met die vraag. Hoe groot sou sy vernedering gewees het as hy die wedren agter Max sou eindig op sy tuis baan en voor sy tuis skare teenoor vat die kans en voltooi moontlik nie die wedren agv skade aan die motor.